|  |  |  |  |  |  |
| --- | --- | --- | --- | --- | --- |
|  | |  | | | |
| Energi- og miljøkomiteen  Stortinget  0026 OSLO | |  | | | |
| Vår saksbehandler | Vår dato | | Vår referanse |  |
| Elisabeth Sæther | 28.01.2021 | | 21/00079-2 | |
|  | Deres dato | | Deres referanse |  |
|  |  | |  | |

# Innspill til Meld. St. 13 (2020-2021) Klimaplan for 2021-2030

# Positivt at klimameldinga legger Klimaavtalen til grunn

Den 21. juni 2019 inngikk jordbrukets organisasjoner og regjeringa en avtale om å redusere klimagassutslippene og øke karbonopptaket i jord fra jordbruket med 5 mill. tonn fra 2021 til 2030. Avtalen legger til grunn at forpliktelsen skal nås uten at det går på bekostning av andre landbrukspolitiske mål og på en måte som ikke skaper karbonlekkasje. I klimameldinga heter det at «*Regjeringa vil leggje til grunn intensjonsavtalen mellom organisasjonane i jordbruket og regjeringa for klimaarbeidet i jordbruket framover*». **Norges Bondelag mener det er svært positivt at Klimaavtalen legges til grunn for videre arbeid, da det gir nødvendig forutsigbarhet for næringa. Vi oppfordrer Stortinget til å gi sin støtte til dette punktet.**

# Klimameldinga svekker klimaomstillinga i norsk jordbruk

I regjeringas klimamelding er det flere momenter som samla sett svekker klimaarbeidet i jordbruket. For det første fastslås det i klimameldinga at: «*Klimatiltak i jordbruket skal ikkje medføre auka subsidiar».* I praksis vil dette innebære at man blir tvunget til å velge mellom klimaomstilling og andre mål for jordbruket, som støtte til små og mellomstore gårdsbruk, bondens inntektsutvikling og et landbruk over hele landet. Klimaomstilling kan fort bli til bruksnedlegging.

Dagens offisielle utslippsregnskap for jordbruket har ikke en ferdigstilt metode for å fange opp alle klimatiltak i jordbruket. I klimameldinga heter det derfor at: *«Regjeringa vil intensivere arbeidet med å betre utsleppsrekneskapen for jordbruket».* Dette er et viktig behov som også Klimaavtalen mellom partene setter som mål. I lys av denne anerkjennelsen framstår det som svært merkelig at regjeringa i sin klimaplan legger til grunn at jordbrukets utslippsregnskap *ikke* vil forbedres mot 2030. I klimameldinga heter det at: «*Det er likevel usikkert i kor stor grad dette arbeidet gir resultat i utsleppsrekneskapen innanfor tidsramma for 2030. Vi planlegg difor at vi når måla med grunnlag i dei metodane og den kunnskapen vi har i dag.»* Dette vil ramme mange pågående satsinger på ny klimateknologi i landbruket, herunder blant annet biokull, avl på kyr med genmateriale som gir lavere metanproduksjon i vom og tilsetningsstoffer i fôr for å redusere metanproduksjon i vom. Dersom bruk av klimaløsninger uten ferdig bokføringsmetodikk ikke rapporteres til Stortinget, vil det også skape grunnlag for feilaktige slutninger om framdrift i arbeidet med å innfri klimamålet for jordbrukssektoren.

**Norges Bondelag ber Stortinget åpne for økt støtte til klimatiltak i jordbruket, både i og utenfor jordbruksoppgjøret, og uavhengig av om det vil øke det totale støttenivået. Vi ber videre Stortinget om å avvise regjeringas forsøk på å avskrive nye klimaløsninger i jordbruket begrunnet med at bokføringsmetodikk ikke er ferdig utviklet.**

# Klimaomstillinga må gi styrket selvforsyning og konkurransekraft

I klimameldinga heter det at: *«Det er ikkje ønskjeleg å nå klimamåla våre på ein slik måte at vi bidreg til at utsleppa aukar i andre land.»* Dette er et viktig prinsipp for å sikre at klimatiltakene i jordbruket gir en reell klimaeffekt, samt forhindre økt grensehandel og import, samt utflagging av norske arbeidsplasser. Stortinget bør fastslå at en økt norsk matproduksjon med formål om å dekke mest mulig av eget marked er ønskelig selv om det isolert sett kan føre til økte, norske klimagassutslipp.

Regjeringa varsler i klimameldinga at de vil utrede en avgift på bruk av mineralgjødsel i norsk jordbruk. En slik avgift ble vurdert senest i 2016. NIBIO uttalte den gang at «*En avgift blir dermed et lite treffsikkert virkemiddel for å oppnå reduserte utslipp av nitrogen fra jordbruket*». NIBIO pekte også på at avgift på mineralgjødsel ville gi svakere avlinger og økt behov for import av mat ([NIBIO 2016](https://nibio.brage.unit.no/nibio-xmlui/bitstream/handle/11250/2428976/NIBIO%20RAPPORT%202016_2_133.pdf?sequence=4&isAllowed=y), [Dagsavisen, 9.3.2016](https://www.dagsavisen.no/nyheter/innenriks/klimaavgift-skader-klimaet-1.699094)).

**Norges Bondelag oppfordrer Stortinget til å fastslå at økte utslipp som følge av økt matproduksjon for å styrke norsk markedsdekning og selvforsyning ikke kan bidra til å svekke måloppnåelse av Klimaavtalen.**

**For å hindre karbonlekkasje, redusert selvforsyning og økt grensehandel må økte kostnader som følge av økt i CO2-avgift og omsetningskrav for biodrivstoff kompenseres. Utredningen om innføring av mineralgjødselavgift bør skrinlegges.**

**Stortinget bør avvise bruk av andre virkemidler som vil føre til karbonlekkasje, som bruk av avgift på animalske produkter som kjøtt og ost eller økt matmoms på kjøtt.**

# Behov for nye verktøy for klimaomstilling i jordbruket

En satsing på klimaomstilling i norsk jordbruk krever flere nye virkemidler, både for å styrke utvikling av ny klimateknologi i jordbruket og bondens reelle muligheter til å ta nye klimaløsninger i bruk. Norges Bondelag har derfor foreslått en ny [tiltakspakke for utvikling av grønn landbruksteknologi](https://www.bondelaget.no/getfile.php/13974336-1602495147/MMA/Dokumenter/Tiltakspakke%20gr%C3%B8nn%20landbruksteknologi.pdf). Grønt landtransportprogram vil også være en viktig satsning for å få til mer for en fossilfri maskinpark også i landbruket. I klimameldinga presenteres en handlingsplan for biogass. Norges Bondelag mener denne må forsterkes med blant annet et tydelig produksjonsmål for biogass mot 2030, en egen FoU-satsing på grønn CO2 og økt verdiskaping av bioresten og en og utredning av et produksjonstilskudd for biogass etter modell fra Sverige.

**Norges Bondelag mener det bør etableres en egen tiltakspakke for grønn landbruksteknologi som inkluderer ei klimafondsordning for bonden. Handlingsplanen for biogass må styrkes med ytterligere delmål og virkemidler.**

# Forbedret jordbruksproduksjon må fortsatt være hovedstrategi i klimaarbeidet

I Landbrukets klimaplan viser ei samla landbruksnæring hvordan vi kan redusere utslipp og øke karbonopptak i jord tilsvarende 4-6 mill. tonn CO2-ekv. innen 2030 uten å svekke norsk matproduksjon. I klimameldinga løftes [Landbrukets klimaplan](https://www.digiblad.no/norges_bondelag/klimaplan_2021-2030/) opp som et viktig grunnlagsdokument for myndighetenes klimaarbeid.

Likevel er kutt i forbruk og produksjon av norsk kjøtt er regjeringas hovedstrategi for å nå klimamålet i jordbrukssektoren. Regjeringa skriver at den estimerer et utslippskutt gjennom forbedret jordbruksproduksjon på mellom 1,6-1,9 mill. tonn CO2-ekv. inkl. utfasing av fossil energibruk. Bakgrunnen for at potensialet for utslippskutt er nedskalert sammenlignet med potensialet skissert i Landbrukets klimaplan, er at regjeringa mener at klimatiltak i jordbruket som ikke har ferdig utviklet bokføringsmetodikk i klimaregnskapet, heller ikke kan tas høyde for mot 2030, jfr. tidligere avsnitt.

I klimameldinga heter det at: *«Desse tala tyder på at det arbeidet regjeringa gjer med kosthald og matsvinn trengst i tillegg for å oppnå måltalet i avtalen med jordbruket.»* Regjeringa legger dermed opp til at satsing på redusert kjøttforbruk og mindre matsvinn vil være hovedstrategien for å innfri utslippsmålet i jordbrukssektoren på 5 mill. tonn CO2-ekv. innen 2030. Norges Bondelag er positive til arbeidet med redusert matsvinn og deltar i bransjesamarbeidet Matvett hvor målet er å halvere norsk matsvinn innen 2030. Vi anerkjenner også regjeringas arbeid med et sunnere kosthold. Begge disse satsingene kan ha en indirekte effekt for nivået på norsk matproduksjon og dermed jordbrukets klimagassutslipp. Men nordmenns snittforbruk av rødt kjøtt i dag samsvarer imidlertid med dagens kostholdsråd. Vi forutsetter derfor at arbeidet med kostholdsrådene rettes mot de delene av befolkningen som sannsynlig vil ha en signifikant helsegevinst av å redusere inntaket av rødt kjøtt. I klimameldinga varsler imidlertid regjeringa at de vil satse på flere virkemidler for å redusere kjøttforbruket på generell basis. Blant annet gjennom bruk av offentlige innkjøp og informasjon til skoler og barnehager.

Norges Bondelag ser positivt på klimameldingas vekt på bærekraftig matforbruk heller enn et ensidig fokus på ulike matvarers klimaavtrykk.

**Norges Bondelag ber Stortinget bør stadfeste at utslippskutt gjennom forbedret matproduksjon og reduserte klimagassutslipp per enhet fortsatt er hovedstrategi for klimaarbeidet i jordbruket – *ikke* et generelt kutt i norsk kjøttforbruk- og produksjon.**

Med vennlig hilsen

Elektronisk godkjent, uten underskrift

|  |  |
| --- | --- |
| Lars Petter Bartnes, leder | Sigrid Hjørnegård, generalsekretær |

|  |  |
| --- | --- |
|  |  |